በአክሰስ ሪል ስቴት ላይ ዝርዝር ጥናት ተካሂዶ ዕርምጃ እንደሚወሰድ ተጠቆመ
በአክሰስ ሪል ስቴት አክሲዮን ማኅበር የተፈጠረውን ቀውስ ለመፍታት፣ በአሠራሩ ላይ ዝርዝር ጥናት ተካሂዶ ዕርምጃ ሊወሰድ ነው፡፡ መንግሥት ያቀረበውን የመፍትሔ ሐሳብ ተግባራዊ ለማድረግ ቤት ገዥዎች ሕጋዊ ተቋም ለመመሥረት መመካከር መጀመራቸው ተሰምቷል፡፡ በአንፃሩ ከሰኔ 29 ቀን 2007 ዓ.ም. ጀምሮ ገንዘብ ፈሰስ እንዲያደርግ ሲጠየቅ ቆይቶ፣ ነገር ግን ገንዘብ ማቅረብ የተሳነው የዳይሬክተሮች ቦርድ ውሳኔም እየተጠበቀ ነው፡፡በአክሰስ ሪል ስቴት የተፈጠረውን ችግር ለመፍታት የተቋቋመውን ቴክኒክ ኮሚቴ የሚመሩት የአለ በጅምላ ዋና ሥራ አስኪያጅና የንግድ ሚኒስትር አማካሪ አቶ ኑረዲን መሐመድ ለሪፖርተር እንደገለጹት፣ በአክሰስ ሪል ስቴት ላይ ዘርዘር ያለ ጥናት ይሠራል፡፡ በሚገኘው ውጤት ላይ ተመሥርቶም ዕርምጃ ይወሰዳል፡፡አቶ ኑረዲን ለጊዜው ስለሚወሰደው ዕርምጃ መናገር እንደማይቻል ገልጸው፣ መንግሥት የቤት ገዥዎችን ጥያቄ በአግባቡ ለመመለስ ጥናት በማካሄድ ተገቢውን ዕርምጃ እንደሚወስድ ግን አስታውቀዋል፡፡በሌላ በኩል ባለአክሲዮኖችን የሚያስተባብረው የአክሰስ ሪል ስቴት የዳይሬክተሮች ቦርድ በሁለት ሳምንት ጊዜ ውስጥ የሚጠበቅበትን ገንዘብ ማቅረብ ካልቻለ፣ ማኅበሩ በኪሳራ የመፍረስ ዕድል እንደሚኖረው እየተነገረ ነው፡፡በ19 ማኅበራት ተከፋፍለው የሚገኙት 2,400 ቤት ገዥዎች፣ መንግሥት ባቀረበላቸው መፍትሔ ሐሳብ መሠረት ሁነኛ ኮሚቴ በመምረጥ ሕጋዊ ተቋም ለመመሥረት ጥረት መጀመራቸው ታውቋል፡፡ከዚህ በተጨማሪ በመንግሥት በኩል በተለይ የፌደራል ፖሊስ ከዚህ በፊት በአክሲዮን ኩባንያው ላይ ሕገወጥ ተግባራትን ፈጽመዋል ባላቸው ላይ ዕርምጃ ለመውሰድ ምርመራ ማድረጉን የቀጠለ ሲሆን፣ የአዲስ አበባ ከተማ አስተዳደር ለቤት ገዥዎች መሬት የሚያስተላልፍበትን መንገድ ማጤን መጀመሩ ታውቋል፡፡ባለፈው ማክሰኞ ጥር 2 ቀን 2008 ዓ.ም. በአክሰስ ሪል ስቴት ላይ የተፈጠረውን ችግር ለመፍታት የተቋቋመው ዓብይ ኮሚቴ በጠራው ስብሰባ ላይ፣ የአክሲዮን ማኅበሩን ዕጣ ፈንታ የሚወስን የመፍትሔ ሐሳብ መቅረቡ ይታወሳል፡፡በዚህ የመፍትሔ ሐሳብ ቤት ገዥዎች በሁለት ሳምንት ውስጥ ሕጋዊ ተቋም አቋቁመው መኖርያ ቤት የሚገነቡበትን መሬት በስማቸው እንዲዞር ማድረግ፣ ይህንንም ከንግድ ሚኒስቴር ጋር ሆነው እንዲያከናውኑ መመርያ ተላልፏል፡፡ባለአክሲዮኖችም በዳይሬክተሮች ቦርድ አማካይነት ለመጨረሻ ጊዜ በሁለት ሳምንት ጊዜ ውስጥ ገንዘብ እዲያቀርቡ ዕድል ተሰጥቷቸዋል፡፡ ይህ መሆን ካልቻለ ግን የአክሲዮን ማኅበሩ ዕጣ ፈንታ መፍረስ እንደሚሆን እየተነገረ ነው፡፡ከዚህ በተጨማሪ በአክሲዮን ኩባንያው ሕገወጥ ተግባራት ያከናወኑ አካላት በሕግ ተጠያቂ እንደሚሆኑ የተገጸ ሲሆን፣ በዋናነት ለችግሩ ተጠያቂ ናቸው የተባሉት አቶ ኤርምያስ አመልጋ በቁጥጥር ሥር መዋላቸው ይታወሳል፡፡ ለኩባንያው ቀውስ ተጠያቂ ናቸው የተባሉ ሌሎች ግለሰቦች ላይ ምርመራ እየተደረገ መሆኑን ለማወቅ ተችሏል፡፡ እነማን እንደሆኑም በቅርቡ እንደሚታወቅ እየተነገረ ነው፡፡የከተማ ልማትና ቤቶች ሚኒስትርና የዓብይ ኮሚቴው ሰብሳቢ አቶ መኩሪያ ኃይሌ በስብሰባው ወቅት እንደተናገሩት፣ የአክሲዮን ማኅበሩ ዋና ሥራ አስኪያጅ የሆኑት ግለሰብ በግል የጥበቃ ድርጅታቸው አክሰስ ሪል ስቴትን በፍርድ ቤት 22 ሚሊዮን ብር ያስፈረዱና በወር 50 ሺሕ ብር ወርኃዊ ክፍያ የሚከፈላቸው እንደሆኑም ገልጸው፣ ይህ በፍፁም ሕጋዊ አሠራር እንዳልሆነ ተናግረዋል፡፡     